Kim Edberg Andersen (DD), 2025-05-02:
Tak for det.
Det er lidt om den her frygt, som jeg synes Enhedslisten har, når de gør det op, som om alt rent grundvand i Danmark forsvinder i morgen.
Det er den ene ting.
Vil Moderaterne ikke bare sige, at det er en del af det her faktuelle, vi bliver nødt til at have fortalt danskerne, så man ikke er bange for, at der ikke er rent vand?
Det er en del af det faktuelle.
Med hensyn til det andet vil jeg faktisk godt komme Enhedslisten lidt i møde – og for den sags skyld også SF – for når vi laver en test og man tester 2.000 boringer og på den gode side af 1.000 af dem er forurenede, mangler jeg faktisk også lidt handling fra regeringen i forhold til sådan helt akut at gå ind og sige: Okay, her er der rent faktisk noget; her skal vi have gjort noget.
For det, man gør nu, er, at man typisk bare blander det med rent vand ude fra landbruget af.
Men kommer der nogle tiltag i de områder?
Når man ser de her boringer, kommer der så nogle tiltag til at hjælpe det nærområde?
Det vil sige, at hvis du har en forurenet boring nu, kan det godt være, den ikke skal bruges nu, men hvis man gjorde noget lige præcis i det område, i BNBO'en for den drikkevandsboring, kunne det jo være, man kunne gøre noget, sådan at vi kontinuerligt fik udskiftet dårlige boringer med boringer med rent vand.
Kommer der noget fra regeringen om det?
Man skal jo altid prøve at finde noget positivt i et beslutningsforslag, og det positive er, at man vil passe på grundvandet.
Det tror jeg vi alle herinde er enige om.
Men som danmarksdemokrat bliver jeg også bare nødt til at sige, at jeg også læste om de her 200.000 ekstra ha, der skulle tages ud.
Dem kan jeg så lægge oven i de 300.000 ha, der skal lægges ud til skov og solceller.
Så skal vi også huske at få ringet til nogle og få bygget et meget stort rør, sådan at vi kan få rent vand ind til byzonerne.
Den brændende platform ser jeg ikke, bliver jeg nødt til at sige til ordføreren.
Jeg kan ikke se, at det er så akut, men jeg er faktisk enig med Enhedslistens ordfører i, at når vi bliver vidende om, at der er områder, hvor der kan findes drikkevand, så skal vi da løbende forholde os til, om det her drikkevand bliver forgiftet på en eller anden måde.
Det er vel det, som i normal forstand altid bare vil være miljøpolitik.
Vi skal ikke forgifte jorden, og finder vi ud af, at der er noget, der forgifter den, så skal vi gøre det bedre.
Det, jeg ikke hører fra nogen, er, at virkeligheden jo er, at der, hvor der er mindst rent drikkevand, er under de store byzoner.
De må ikke sprøjte på næsten 200.000 ha nu.
Men igen ved vi, at der, hvor vi altid døjer med vandet – det ved alle, der har siddet i et byråd – er under byzonerne, hvor det rigtig kniber med at få rent vand.
Så det er jo lidt bredere end som så.
Man skal vel også sørge for, at byzonerne så kan levere vand til sig selv.
Det er vel et godt initiativ, som Enhedslisten ellers altid går ind for, altså lokalt forbrug.
Derfor er der ingen grund til at gøre noget fuldstændig forhastet, som man har gjort på så mange andre områder.
Jeg kan igen nævne grøn trepart, landbrugets CO 2 -afgift og plantning af skov i store dele af Jylland.
Jeg kan ligefrem forestille mig, hvor glade Enhedslisten vil være – næsten lige så glade, som jeg så Enhedslistens ordfører være i morges, da han jublede over, hvor dyrt kød måtte være, fordi man ideologisk mener, at man ikke skal spise kød.
Når nu nordjyderne har plantet al skoven og resten er udlagt til grundvandsparker, kan vi få lov til at stå ude på stranden og kigge ind på det område, hvor vi engang godt måtte være.
Der må vi for øvrigt heller ikke bygge, for det er inden for fredningslinjen.
For det, som det her handler om for Enhedslistens ordfører, er landbruget.
Men man skal også rose den socialdemokratiske minister, for han gik da ikke i panik den her gang, da Enhedslisten kom med noget tåbeligt.
Jeg følte ikke den der panikstemning brede sig hos ministeren, for han er heldigvis fri for Enhedslistens klamme hånd og idé om, at det er dem, der skal styre, hvad danskerne må og ikke må.
For det er det, som det her kommer til at handle om.
Der er ingen panik.
Der er ingen hastværk.
Nej, naturligvis ikke.
Det er der ingen partier herinde der ønsker.
Men vi er heldigvis nogle partier, der også går ind for, at man ikke skal gøre det fuldstændig umuligt at bo uden for byerne.
Man skal ikke gøre det fuldstændig umuligt at drive landbrug, bare fordi dem, som tidligere kunne få panikken til at brede sig hos en socialdemokratisk minister, ønsker det.
Så jeg vil sige til ordføreren, at intentionen om, at vi skal have rent drikkevand, siger vi et stort ja til.
Det går alle partier ind for og især Danmarksdemokraterne.
Jeg vil så også sige, at der, hvor jeg kommer fra, har vi rigtig meget rent drikkevand.
Der er mange store problemstillinger i forhold til fremtiden.
De fleste handler nok om, at vores store byzoner ikke har rent drikkevand.
Men når ordførerens parti bruger det som et angreb og foreslår, at der er yderligere 200.000 ha i Danmark, hvor man ikke må drive landbrug, så kender man dem igen.
Det er jo det, det går ud på.
Det har ikke ret meget med vand at gøre.
Det har ikke ret meget med noget andet at gøre, heller ikke med CO 2 -afgift eller noget.
Men hvis man kan komme til at kvæle landbruget i Danmark, vil man det.
Det her er det nyeste skud på stammen.
Rent drikkevand går alle ind for.
I Danmarksdemokraterne går vi så også ind for landbrug, og jeg kan faktisk også godt lide at købe kød, som jeg har råd til.
Det skal vi også arbejde på.
Det kommer vi til, lige så snart vi får en blå regering.
Så får danskerne både råd til at købe kød og smør, og de får rent vand ud af hanen.
Det kan nemlig alt sammen godt lade sig gøre.
Vi er et både-og-parti, ikke et enten-eller-parti.
Tak for ordet.